นักวิเคราะห์คาดแบงก์ชาติจีนหั่น RRR ก่อน 1 ต.ค. เหตุศก.อ่อนแอ
นักวิเคราะห์คาดแบงก์ชาติจีนหั่น RRR ก่อน 1 ต.ค. เหตุศก.อ่อนแอ
29 ก.ย. 2558

นักวิเคราะห์คาดการณ์ว่า มีแนวโน้มสูงที่ธนาคารกลางจีนจะปรับลดสัดส่วนการกันสำรองของธนาคารพาณิชย์ (RRR) ลงก่อนที่จะถึงวันที่ 1 ต.ค. ซึ่งเป็นวันแรกของช่วงวันหยุดยาวประจำชาติจีน เนื่องจากข้อมูลเศรษฐกิจที่อ่อนแรงลงอย่างต่อเนื่อง รวมถึงสภาพคล่องระยะสั้นที่ตึงตัวอันเนื่องมาจากการแทรกแซงตลาดการเงินก่อนหน้านี้
เมื่อวานนี้ สำนักงานสถิติแห่งชาติของจีน (NBS) เปิดเผยว่า ตัวเลขกำไรของบริษัทอุตสาหกรรมรายใหญ่ของจีน ลดลง 8.8% ในเดือนส.ค. เมื่อเทียบเป็นรายปี ซึ่งร่วงลงอย่างมากจากเดือนก.ค.ที่ปรับตัวลดลง 2.9%
ทั้งนี้ ตัวเลขกำไรของบริษัทในภาคอุตสาหกรรมที่มีรายได้ต่อปีมากกว่า 20 ล้านหยวน (ราว 3.1 ล้านดอลลาร์สหรัฐ) มีมูลค่าทั้งสิ้น 4.481 แสนล้านหยวน ในเดือนส.ค.
ด้านนายกรัฐมนตรีหลี่ เค่อเฉียงของจีน เปิดเผยว่า ความผันผวนระยะสั้นของเศรษฐกิจจีนจะไม่เป็นอุปสรรคต่อการปฏิรูปของจีน
 
 